Správa zo zahraničnej pracovnej cesty 

1.  Účastníci ZPC:
Jozef Jurkovič, Mgr., GR sekcie vysokých škôl, vedy a výskumu, 15AA, anglický jazyk,
Zuzana Krajčovičová, Mgr., Andrej Piovarči, Ing., PhD., Odbor vysokoškolského vzdelávania, 15A0, anglický jazyk,   
Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1

2.  Zahraničná pracovná cesta:
Holandsko, Amsterdam, 10. – 12 . apríl 2016 
Účel cesty: stretnutie generálnych riaditeľov pre vysoké školy (Directors General Meeting Higher Education)
Organizátor: NL Presidency
Adresa podujatia: Kattenburgerstraat 7, 1018 JH Amsterdam
Financovanie ZPC: NL Presidency

3.  Rámcový program pobytu:
10.4.2016 (19:00) neformálne stretnutie generálnych riaditeľov (DG) a rektorov VŠ
11.4.2016 (9:30 – 22:00) zasadnutie DG, sprievodné podujatia
12.4.2016 (9:30 – 13:00) zasadnutie DG k téme modernizačná agenda EÚ v oblasti VŠ
Zahraniční partneri: generálni riaditelia, zástupcovia inštitúcií (EU, EUA, Eurashe, ESU), rektori VŠ 

4.  Stručný priebeh rokovaní, resp.  študijného pobytu:
Podujatie sa začalo neformálnym stretnutím generálnych riaditeľov a rektorov VŠ 10.4.2016 o 19:00. Počas stretnutia prebehla diskusia so švédskou DG o problémoch zlučovania univerzít. Nasledujúci deň, 11.4.2016 sa stretnutie DG venovalo téme zručností budúcnosti (tzv. „future skills“). Ron Minnée (DG NL) medzi tieto zručnosti zaradil prenositeľné zručnosti, kritické myslenie a  reflexiu, schopnosť pracovať s veľkým objemom dát, podnikateľské zručnosti. Postupy, ktoré v rámci VŠ môžu podporiť nadobúdanie týchto zručností u študentov zahrňujú napríklad vyučovanie v menších skupinách, bohaté vzdelávacie prostredie, prepojenie výskumu a vzdelávania, project-based learning. Jan Axelsson (prvý spíker plenárneho zasadnutia, Linkoping university) zdôraznil význam procesov spoločného vytvárania/tvorby (názov príspevku: Co-creating future), potreby aktívneho prístupu VŠ k spolupráci. Spomenul tiež medzinárodný program Demola, kt. prepája VŠ, podniky, študentov, výskum na VŠ. Druhým spíkrom plenárneho zasadnutia bol Ed Brinksma (názov príspevku: Educating T-shaped professionals), predstavil koncept vzdelávania profesionálov, ktorý zahŕňa dve dimenzie – šírku, teda pokrytie viacerých disciplín a hĺbku, teda hlboké poznatky z jednej disciplíny. To možno docieliť širším Bc. programom, ktorý je doplnený špecifickými predmetmi z konkrétnej vednej oblasti. Druhá časť plenárneho zasadnutia bola venovaná správe z Peer learning activity v Bruseli. Poobedňajší program prebiehal v paralelných sekciách venovaných podnikateľským, sociálno – kultúrnym a analytickým zručnostiam. Výstupy z diskusií boli zhrnuté v následnom plenárnom zasadnutí. Posilnenie uvedených zručností realizujú samotné VŠ, v niektorých prípadoch je vhodné vytvárať dodatočné podnety, prípadne finančne stimulovať. Je vhodné podporiť angažovanosť študentov, zahrnúť ich viac do procesu vzdelávania (SCL), podporovať project-based learning. Následne program pokračoval návštevou FabCity – podujatia, kde študenti realizujú svoje vlastné projekty z rôznych oblastí a predstavujú ich verejnosti. Nasledovalo stretnutie s ministerkou školstva NL Jet Bussenmaker a študentmi holandských škôl. So študentmi prebehli diskusné skupiny, ktoré pomenovali zručnosti budúcnosti. Druhý deň zasadnutia (12.4.2016) bol venovaný modernizačnej agende v oblasti VŠ. Zástupcovia EK informovali o výsledkoch verejnej konzultácie k modernizácii, do ktorej sa zapojilo 480 inštitúcií a viac ako 1000 jednotlivcov. Konzultácia identifikovala viaceré výzvy pre oblasť VŠV: nesúlad medzi požiadavkami trhu práce a ponukou VŠ, inovačný potenciál VŠ nie je plne využitý, VŠ nepodporujú dostatočne kreativitu a inovatívnosť u študentov, digitalizácia a globalizácia, prístup k novým/špecifickým skupinám študentov. Tieto témy boli následne predmetom diskusie v paralelných sekciách. V súvislosti s identifikovaním potrebných zručností absolventov VŠ bola spomenutá i pripravovaná štúdia Eurograduate, ktorá by mala monitorovať úspešnosť absolventov po skončení VŠ štúdia. Záverečné plenárne zasadnutie zdôraznilo potrebu výmeny skúseností a osvedčených postupov medzi krajinami v súvislosti s uvedenými témami. J. Jurkovič pozval účastníkov na nasledujúce stretnutie DG do Bratislavy (17. – 18. október 2016). Následne prebehla konzultácia medzi zástupcami SK a EÚ o témach budúceho stretnutia DG v Bratislave.                

5.  Odporúčané závery:
Osvedčené postupy, ktoré boli na zasadnutí prezentované je vhodné komunikovať a implementovať v rámci SR. Existuje priestor na VŠ v SR intenzívnejšie sa venovať novým zručnostiam. Odporúča sa zvážiť zapojenie VŠ v SR do medzinárodných programov, ako napr. prezentovaný program Demola.     
 
6.   Prehľad prinesenej dokumentácie a miesto jej uloženia
 Dokumentácia týkajúca sa organizácie podujatia. Miesto uloženia: odbor 15A0. 

7.   Osobitne vyhodnotený očakávaný prínos ZPC
ZPC je prínosná v dvoch smeroch: Získané informácie a oboznámenie sa s osvedčenými postupmi v iných krajinách je možné využiť pri tvorbe politík a rozhodnutí v kontexte slovenského vysokého školstva. ZPC bola prínosná i z pohľadu SK PRES v druhom polroku 2016 – zoznámenie sa s konkrétnymi detailmi organizácie podujatí a konzultácia so zástupcami EÚ.
  
8.    Spôsob zverejnenia výsledkov ZPC, prenos získaných informácií
Adresár osôb a  organizácií, ktorým sa správa zaslala: 15A0, SMSEZ.

Súhlasím so zverejnením správy na internete.

Správu vypracoval: Andrej Piovarči
Dátum: 14.4.2016
Správu schválil:  Jozef Jurkovič
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.